2
Krais kin tumwange miyeꞌ bwore titinge lenge sios miyeꞌ tuweinge
1 Yip si tahar ŋambaran pe, pa yusme ŋaiye yende ŋaiꞌe ŋaiꞌe pupwa. Yukur pa yininge wusyep molohe, topoꞌe pa homboꞌe yaŋaih lenge mitiŋ, topoꞌe ŋoihmbwaip ŋaiye wim lal me ŋaiꞌe ŋaiꞌe, topoꞌe pa yininge wusyep teket yilme mitiŋ syeꞌ, na pakai. 2 Ki ŋahilyeh taꞌe lenge lahwimbe ŋaiye yende niharar nange ka yonoꞌe ŋimbirip mwaꞌ mam tinge. Pe yip topoꞌe, pa yende niharar ŋaiye pa yonoꞌe ŋimbirip mwaꞌ ŋaiye wusyep tikin Got pe, pa sisyeme wusyep tikin Got bworerme pe, mindemboi pa yurp bwore topoꞌe Got. 3 +Yip si sisyeme ŋaiye Lahmborenge kin bwore no, kin nungwisme yip ŋaiye kin nongohe pupwa yip.
4 Yip yutme Lahmborenge yurp topoꞌe kin. Kin taꞌe tumwange miyeꞌ bwore ŋaiye Got si nalaŋatme nange kin bwore miꞌ supule, kom lenge miyeꞌ tuweinge yanange nange kin pupwa yehe pe, tinge jarnge. 5 Yip taꞌe tumwange bwore tikin Got ŋaiye ka guhurꞌe yokoh kitikin el unuh. Tehei kin taꞌe leꞌe, Jisas si nambaꞌe yip pe, yip pa yurp tuꞌe ŋaiye lenge pris ŋaiye yende ofa ŋaiye tikin miꞌ supule nalme Got. 6 +Wusyep sai nato Tup tikin Got ŋanange na,
Ŋam member tumwange miyeꞌ bwore miꞌ supule ma moto Saion
ŋaiye ŋam si malaŋatme nange ma member.
Lahmende ŋaiye ŋoihmbwaip teŋeime kin pe,
yukur ka se hiꞌe ŋaiye tinge jande kin, pakai.
7 +Tumwange miyeꞌ uku ki bwore miꞌ supule me yip lahmende ŋaiye ŋoihmbwaip yip teŋeime kin. Kut lenge lahmende ŋaiye ŋoihmbwaip tinge yukur teŋeime kin pe, lenge miyeꞌ ŋaiye yende yokoh jarnge nange tumwange miyeꞌ uku pupwa yehe pe, tinge yiche yal. Kom wusyep sai nato tup yere ŋanange taꞌe leꞌe,
Yusyunde! Tumwange miyeꞌ uku, lenge miyeꞌ yihyul yal pe,
tinge yanange nange pupwa yehe, kom Got kin nambaꞌe pe,
kin ŋononde taꞌe tumwange miyeꞌ bwore ŋaiye yende yokoh.
Got plihe ŋahraꞌe pe, tumwange luku miꞌ supule.
8 +Wusyep ende sai Tup tikin Got ŋanange na,
Tumwange luku mindemboi ka ende lenge miyeꞌ tuweinge ka tumbe.
Tehei kin ŋaiye ka tumbe taꞌe leꞌe, ŋoihmbwaip tinge yukur teŋeime wusyep tikin Lahmborenge. Leꞌe wusyep ŋaiye somohonme Got si nalaŋatme nalme tinge ŋaiye ka junde. 9 +Kom yip pe, Got si nalaŋatme yip bamtihei ilyeh kitikin, topoꞌe pa yurp yende wah lemame tikin Got tuꞌe ŋaiye lenge pris yende. Yip pa yurp tuꞌe ŋaiye miyeꞌ ondoh tikin Got tuꞌe kiŋ. Pa yurp miyeꞌ tuweinge ŋaiye holi bwore mise supule yi yoto lemame tikin Got. Yip miyeꞌ tuweinge tikin Got ŋaiye somohonme kin nambaꞌe yip nal yepelmbe nenge nat nal yirise. Topoꞌe kin si nalaŋatme yip ŋaiye pa yininge wusyep me ŋaiꞌe ŋaiꞌe bwore ŋaiye kin si ŋende.
10 +Somohon yip yukur bamtihei ilyeh tikin Got,
kom tukwini yip si yarp miyeꞌ tuweinge kitikin.
Topoꞌe somohon yip yukur sisyeme ŋoihginir kin.
Kom tukwini ŋoihmbwaip yip si papararme
ŋoihginir tikin Got.
Yusyunde wusyep tikin Got pe, yurp tuwihme kin
11 Lenge miyeꞌ yaŋam ŋam, ŋam da mini yip tuꞌe leꞌe, kekep eꞌe yukur moi jeheinge yip, pakai, moi jeheinge yip sai topoꞌe Yai Got. Taꞌe luku pe, prepwan ŋaiye pa yende ŋaiꞌe ŋaiꞌe junde ŋasande yip tip. Ŋaiꞌe ŋaiꞌe kekep eꞌe se ka aŋaꞌe nihe syohe me yipihinge yip. 12 Yurp bworerme juhe juhe lenge miyeꞌ tuweinge ŋaiye yukur Kristen. Se ka yini yip nange yip yende ŋaiꞌe ŋaiꞌe pupwa. Kom ŋupe ŋaiye Lahmborenge ka ot no, ka ende wusyep me lenge miyeꞌ tuweinge ŋaiye yisande wusyep, topoꞌe ŋaiye yukur yisande wusyep. Miꞌe pe, tinge ka yetekeꞌe yoworme wah bwore mise ŋaiye tukwini yip yende pe, ka yirisukwarme naŋ tikin Got.
13 Yip lenge miyeꞌ tuweinge ŋaiye jande Lahmborenge yarp tuwihme lenge miyeꞌ embep topoꞌe miyeꞌ ondoh embere gavman tikin kekep eꞌe. Yip pa yurp tuwihme lenge miyeꞌ ondoh ŋaiye tinge yarp miyeꞌ ondoh nato moi embere yip. 14 Topoꞌe ŋahilyeh me lenge miyeꞌ embep tikin gavman ŋaiye kiŋ si nalaŋat lenge nange tinge ka yangange nihe syohe yil lenge lahmende ŋaiye yende pupwa, kut ka hriphrip me lahmende ŋaiye yende ŋaiꞌe ŋaiꞌe bwore.
15 Got ŋasande ŋaiye yip pa yende ŋaiꞌe ŋaiꞌe bwore bwore no, pa yupwaiꞌe mut lenge mitiŋ pupwa ŋaiye ŋoihmbwaip tinge pupwa bermbur no, nye nyermbe tinge yana yip wusyep pupwa. 16 Got si ŋende yip pa yurp hlaininge me ŋaiꞌe ŋaiꞌe pupwa kekep eꞌe. Kom yip yukur yarp hlaininge ŋaiye pa yende ŋaiꞌe ŋaiꞌe pupwa, na pakai. Got si nambaꞌe yip ŋaiye pa yurp tuwihme kitikin. 17 Yusyunde wusyep lenge mitiŋ lalme, topoꞌe yende nihararme lenge toꞌ tatai yip pe, hiꞌjirnge Got topoꞌe yisyunde wusyep lenge miyeꞌ ondoh embere.
Poi ya gunde yaŋah tikin Krais pe, ya mikirh nihe syohe
18 Yip lenge miyeꞌ wah, tule yip tip pe, yurp ŋumwaiye yusyunde wusyep lenge miyeꞌ embep yip. Yukur pa yende tuꞌe luku ilyehme yilme miyeꞌ embep ŋaiye yarp bwore ŋumwaiye, pakai. Pa plihe yende tuꞌe luku yilme lenge miyeꞌ embep ŋaiye gamare, topoꞌe yende wachaihme yip. 19 O ŋaiye pa yusme Got ka ende bworerme ŋoiheryembe yip, ŋaiye pa yende wah no, tinge yal yip nihe syohe topoꞌe yip yambaꞌe nihe syohe luku pakaiye pe, ŋoihmbwaip ŋaiye taꞌe liki Got ŋasande. 20 O ŋaiye ka yumb yip me pupwa ŋaiye yip yende pe, luku yip yambaꞌe taꞌe ŋaiye yitini yip. Kom ŋaiye pa yambaꞌe nihe syohe me ŋaiꞌe ŋaiꞌe bwore ŋaiye yip si yende pe, pa syumbe yurp ŋumwaiye pe, luku Got ka hriphrip me yip.
21 Got kin gal yip ŋaiye pa yute junde Jisas Krais. Detale, Jisas Krais, kin topoꞌe nambaꞌe nihe syohme yip pe, kin yasam yip nange pa junde yaŋah kin.
22 +Kin yukur ŋende pupwa ŋainde, lakai ŋanange wusyep molohe,
pakai yohoꞌ supule.
23 +Ŋupe ŋaiye tinge yihyele pe,
kin yukur nungwisme wusyep tinge, pakai.
O ŋupe ŋaiye tinge yonombe pe,
kin yukur plihe ŋanange nange ka nungwisme louser tinge luku, pakai.
Kin nember ŋaiꞌe ŋaiꞌe lalme luku nal sai syep tikin Got
ŋaiye ka iyarꞌe bworerme.
24 +Jisas Krais nule berme pupwa poi lalme nanah loutungwarmbe.
Kin ŋende taꞌe luku no, poi ya murp wohme pupwa pe,
ya murp bwore bwarme tuꞌe ŋaiye Got ŋasande.
Nihe syohe ŋaiye kin nambaꞌe luku pe,
Jisas nungwisme poi pe, poi si tahar ŋambaran.
25 Yip taꞌe worsip ŋaiye talai,
kom tukwini yip plihe yate junde Krais.
Kin miyeꞌ ŋaiye bepteme yipihinge yip bworerme
taꞌe ŋaiye miyeꞌ bepteme lenge worsip.
+ 2:3 Sng 34.8 + 2:6 Ais 28.16 + 2:7 Sng 118.22 + 2:8 Ais 8.14-15 + 2:9 Kis 19.5-6, Lo 4.20, 7.6, 14.2, Ais 9.2, 43.20-21, Tai 2.14 + 2:10 Hos 2.23 + 2:22 Ais 53.9 + 2:23 Ais 53.7 + 2:24 Ais 53.5-6