12
Tuwei topoꞌe miyeꞌ pupwa Satan
1 Miꞌe pe, wutuꞌ supule ende tas sai nanah ŋaitem: tuwei ende ti dendeꞌ ŋau taꞌe hihyilih ti. Ŋihip ti tikir nanah wundehei hlaꞌ, topoꞌe ti taŋar galaꞌ ende gwah ŋondoh ti pe, wutukun syepumbur umbur hoi tikir anah. 2 Tuwei uku si talahe pe, ti wasande syohe ŋembere sekete, ŋaiye sehei ta waraꞌe talah pe, ti was embere embere sekete.
3 +Topoꞌe wutuꞌ supule ende plihe tas sai nanah ŋaitem: hwaŋ yaihe ŋembere ende narp. Hwaŋ uku, ŋondoh kin syepumbur hoi, topoꞌe sungwar kin syepumbur umbur pe, galaꞌ tikin kiŋ tikir anah ŋondoh kin lalme. 4 +Kin nenge mondom kin ŋuhwarnge lenge wutukun syeꞌ tikin moihlaꞌ, ŋaiye tinge si yiyarꞌe lenge dom hun pe, ŋiche dom ende na gah kekep. Kut dom hoi teter yarp yanah moihlaꞌ. Hwaŋ uku gan ŋembep tuwei, ŋaiye da waraꞌe talah nange ŋupe ŋaiye ta waraꞌe pe, ka ono talah uku.
5 +Pe ti waraꞌe lahmiyeꞌ ende ŋaiye Got si nalaŋatme, nange ka enge lou ain bepeteme lenge miyeꞌ tuweinge lalme kekep eꞌe. Kom nilyehe sai walip hlaꞌ tikin Got nambaꞌe talah uku nenge nanah me Got, topoꞌe luh yilihe kitikin. 6 Pe tuwei uku tahar wal luh gungurar, ŋaiye miyeꞌ tuweinge yukur yarp. Nal luh moi uku pe, somohonme Got si ŋende miꞌmiꞌ me ti sai, ŋaiye ta wi wurp tutume ŋup 1,260 no, Got ka embepteme ti.
7 +Ŋup uku pe, yarmbe ŋembere tahar nanah moihlaꞌ. Walip hlaꞌ Maikel nenge lenge walip hlaꞌ, ŋaiye yarp tuwihme Got yarmbe yotop hwaŋ nenge lenge walip hlaꞌ kin. 8 Kom hwaŋ ŋembere luku nenge lenge walip hlaꞌ kin yukur bongol, ŋaiye ka yohe wondoh. Taꞌe luku pe, tinge yukur tatame ŋaiye ka plihe yurp moihlaꞌ. 9 +Pe lenge walip hlaꞌ tikin Got yiche hwaŋ ŋembere luku, topoꞌe lenge walip hlaꞌ kin ya jah kekep. Hwaŋ uku kin hwaŋ ŋaiye somohonme narp. Naŋ kin miyeꞌ pupwa Satan. Kin miyeꞌ ŋaiye ŋende lenge miyeꞌ tuweinge yende hwap. Tinge yiche kin ya jah kekep topoꞌe lenge walip hlaꞌ kin.
10 +Taꞌe luku pe, ŋam masande diꞌ miyeꞌ ende, ŋaiye narp nanah moihlaꞌ tambah mah ŋanange na,
Tukwini Got poi si yohe wondoh miꞌe pe,
tukwini bongol kin si nate tas halhale, ŋaiye ka orp tuꞌe kiŋ.
Pe miyeꞌ uku ŋaiye kin si nalaŋatme,
ŋaiye ka ungwisme lenge miyeꞌ tuweinge kin pe,
kin si nambaꞌe wutuꞌ embere, topoꞌe bongol,
ŋaiye ka embepteme kekep lalme.
Detale, miyeꞌ pupwa Satan yukur tatame
ŋaiye ka se el gin ŋembep tikin Got ende wusyep iniꞌe
lenge toꞌ tatai poi ŋupe ŋau ŋaiye tinge yende hwap.
Tinge si yiche miyeꞌ pupwa luku yasme moihlaꞌ ya jah kekep.
11 Lenge toꞌ tatai poi si yohme Satan yoto bongol
ŋaiye wim tikin Worsip Talah pe,
tinge yanange yalaŋatme wusyep mise jande ŋoihmbwaip tinge,
ŋaiye teŋeime.
Tinge yukur ŋoiheryembe laip tititinge,
topoꞌe tinge yukur hiꞌjarnge lenge wachaih
ŋaiye ka yongomb lenge ka yule.
12 Taꞌe luku pe, yip lahmende ŋaiye yarp yanah moihlaꞌ pe,
pa hriphrip supule.
Kut yip lahmende ŋaiye yarp kekep, topoꞌe loh pinip pe,
pa yambaꞌe nihe syohe ŋembere embere pupwa.
Detale, miyeꞌ pupwa Satan si na gahme yip.
Ŋoihmbwaip kin nihe supule.
Detale, kin sisyeme nange ŋup kin yukur sokoloh,
ŋaiye ka ende wah.
13 Ŋupe ŋaiye hwaŋ ŋetekeꞌe nange tinge si yiche kin ya jah kekep pe, ki tahar kukwame tuwei uku, ŋaiye si waraꞌe lahmiyeꞌ uku. 14 +Kom tinge yaŋaꞌe ŋinjet yohe hoi tikin jekum ŋembere, ŋaiye tatame ta hihiri wil moi gungurar, ŋaiye mitiŋ yukur yarp. Nal moi uku Got ka bepeteme ti tutume wahtaip hun syeꞌme no, hwaŋ yukur ka se ende yumbune ti.
15 Taꞌe luku pe, hwaŋ kusyur pinip nase mut kin tas taꞌe tongoro nawe gande tuwei uku, nange pinip ka ambaꞌe ti enge el. 16 Kom kekep nungwisme tuwei uku. Ki ŋowor nal umbur mbur pe, pinip lalme ŋaiye nawe nase mut hwaŋ embere luku tas nat pe, ki lal na gah kekep, ŋaiye si ŋowor. 17 Taꞌe luku pe, hwaŋ ŋoihmbwaip nihe pe, kin bunjenge plihe nala ende wachaih elme lenge ŋambaih talah ti. Lenge ŋambaih talah ti pe, tinge mitiŋ ŋaiye jande wusyep erŋeme tikin Got, topoꞌe tinge yalaŋatme wusyep mise tikin Jisas, ŋaiye ŋoihmbwaip tinge teŋeime. 18 Pe hwaŋ uku na gan ŋoloh sah nal loh pinip.
+ 12:3 Dan 7.7 + 12:4 Dan 8.10 + 12:5 Sng 2.9, Ais 66.7 + 12:7 Dan 10.13,21, 12.1, Jut 1.9 + 12:9 Stt 3.1, Luk 10.18 + 12:10 Jop 1.9-11, Sek 3.1 + 12:14 Dan 7.25, 12.7